张镃
奉祠云台题陈希夷画像
张子为人懒夫对，遮手一官追行辈。
扑缘埃壤半年余，亡补公家真合退。
病羸应念故园荒，连缄力扣中书堂。
琳宫分秩问天得，给舍便喜书敕黄。
沉疴返舍倏去体，涸鲋顺水回春塘。
壁间先挂陈处士，案上更置铜炉香。
易编与我为四友，一段因缘殊不偶。
从容何止两岁期，自此相依当耐久。
清腴氯貌俨如生，入京尚想骑驴行。
世间大事硬汉了，物有所重有所轻。
后来一曲愈可尚，不暇随人作卿相。
急归依旧白云乡，忍使猿惊空蕙帐。
东吴西华遥相望，海雾天风正摧盪。
无边花月自依春，来伴南湖诗酒舫。